Na osnovu člana 223 stav 5 Zakona o planiranju prostora i izgradnji objekata ("Službeni list CG", br. 64/17, 44/18, 63/18, 11/19 i 82/20), člana 38 stav 1 tačka 2 Zakona o lokalnoj samoupravi (‘’Službeni list CG’’, br. 002/18, 34/19 i 38/20) i člana 54 stav 1 alineja 2 Statuta Glavnog grada ("Službeni list CG - opštinski propisi", broj 008/19), Skupština Glavnog grada Podgorice, na sjednici održanoj dana \_\_\_\_\_\_\_\_\_\_\_2021. godine, donijela je

**O D L U K U**

**o izmjenama i dopunama Odluke o postavljanju, građenju i uklanjanju lokalnih objekata od opšteg interesa na teritoriji Glavnog grada - Podgorice**

**Član 1**

U Odluci o postavljanju, građenju i uklanjanju lokalnih objekata od opšteg interesa na teritoriji Glavnog grada - Podgorice("Službeni list CG - opštinski propisi", br. 11/14 i 9/18), član 3 mijenja se i glasi:

‘’Lokalnim objektima od opšteg interesa, u smislu ove odluke, smatraju se:

1. Tip 1 - lokalni objekti od opšteg interesa infrastrukture (u daljem tekstu ''objekti tipa 1''): vodovodna, telekomunikaciona i kanalizaciona infrastruktura; toplovodi; opštinski putevi (lokalni i nekategorisani) i prateći objekti; ulice u naseljima i trgovi; parking prostori; pijace; gradska groblja; podzemni i nadzemni prolazi; javne garaže; objekti distributivne mreže naponskog nivoa do 35 kV trafostanice i vodove od 110 kV ili manje, rasklopna postrojenja; solarne elektrane od 5 MW i manje, sportske objekte i skijaške staze sa pratećom infrastrukturom za pripremu i uređenje istih; javna rasvjeta; javne i zelene površine i gradski parkovi; ski-liftovi i žičare koje se grade na teritoriji jedne lokalne samouprave.
2. Tip 2 – lokalni objekti od opšteg interesa ruralnog razvoja (u daljem tekstu: ''objekti tipa 2''): objekti poljoprivrede, stočarstva, vinogradarstva, voćarstva i ribarstva.
3. Tip 3 – lokalni objekti od opšteg interesa privrednog razvoja (u daljem tekstu: ''objekti tipa 3''): privredni objekti; objekti proizvodnog zanatstva; skladišta; stovarišta; robno – distibutivni centri; komunalno servisni objekti i pumpne stanice**.**

Za objekte tipa 3 iz stava 1 ovog člana, u granicama I, Ia, II i III zone, nakon donošenja akta o lokaciji raspisuje se javni konkurs za izradu idejnog arhitektonskog rješenja.

Javni konkurs raspisuje i žiri za odabir najboljeg rješenja imenuje služba Glavnog gradskog arhitekte, dok troškove sprovođenja snosi Investitor.

U žiriju za odabir najboljeg rješenja obavezno je prisustvo jednog člana predstavnika Investitora i najmanje jednog člana predstavnika Glavnog grada''

**Član 2**

U članu 4 stav 2 mijenja se i glasi:

‘’Lokaciju za objekte tipa 1 i objekte tipa 2, iz stava 1 ovog člana određuje izvršni organ lokalne samouprave svojim aktom’’.

Poslije stava 2 dodaju se dva nova stava koja glase:

‘’Lokaciju za objekte tipa 3 iz stava 1 ovog člana određuje predstavnički organ lokalne samouprave svojim aktom.

Lokacija iz stava 3 ovog člana određuje se u zonama koje nisu obuhvaćene važećim planskim dokumentom, a namjena objekta na lokaciji ne može biti u suprotnosti sa planiranom namjenom površina važećeg Prostorno urbanističkog plana Glavnog grada Podgorice i propisom iz člana 212 stav 5 Zakona o planiranje prostora i izgradnji objekata. Izuzetno se objekti, čiji je investitor Glavni grad Podgorica, odnosno privredno društvo čiji je osnivač, mogu graditi na cijeloj teritoriji Glavnog grada.''

**Član 3**

Član 5 mijenja se i glasi:

‘’Akt o lokaciji sadrži naročito:

1. vrstu lokalnog objekta od opšteg interesa sa osnovnim podacima o objektu;
2. programski zadatak;
3. elemente urbanističko-tehničkih uslova;
4. grafički prikaz lokacije na katastarskoj podlozi urađen od strane ovlašćene geodetske organizacije;
5. druge podatke od interesa za izradu idejnog odnosno glavnog projekta.

Elementi urbanističko tehničkih uslova iz stava 1 tačka 3 ovog člana, utvrđuju se:

* za objekte tipa 1 - na osnovu važećih tehničkih normativa za konkretnu vrstu objekta;
* za objekte tipa 2 i objekte tipa 3 - na osnovu važećih tehničkih normativa za konkretnu vrstu objekta i u skladu sa zakonom kojim se uređuje procjena uticaja na životnu sredinu.”

**Član 4**

Naziv poglavlja III mijenja se i dodaje se novi član:

**‘’III TEHNIČKA DOKUMENTACIJA**

**Član 5a**

‘’Idejno rješenje izrađuje se na osnovu odluke o lokaciji, a u skladu sa odredbama Zakona.

Idejno rješenje, u smislu ove odluke, obavezno se izrađuje za objekte iz člana 3 stav 1 tačka 2 i 3 ove odluke.

Idejno rješenje se dostavlja glavnom gradskom arhitekti na davanje saglasnosti.

Saglasnost iz stava 3 ovog člana se daje u pogledu usaglašenosti sa smjernicama za oblikovanje i materijalizaciju prostora.’’

**Član 5**

U članu 6 stav 2 mijenja se i glasi:

‘’Glavni projekat izrađuje se i reviduje na osnovu akta o lokaciji, kao i idejnog rješenja, za objekte iz člana 3 stav 1 tač. 2 i 3 ove odluke, a u skladu sa odredbama Zakona, važećim tehničkim normativima, standardima i normama kvaliteta.’’

**Član 6**

U članu 8 stav 1 mijenja se i glasi:

''Odobrenje za građenje izdaje se na osnovu sljedeće dokumentacije:

 1) akta o lokaciji;

 2) saglasnosti glavnog gradskog arhitekte;

 3) dokaza o pravu svojine, odnosno konačno rešenje o eksproprijaciji, sporazum ili saglasnost vlasnika zemljišta (ugovor o ustanovljavanju prava službenosti evidentiranog u listu nepokretnosti);

 4) glavnog projekta sa izvještajem o izvršenoj reviziji izrađenih u 6 (šest) primjerka, od kojih su 3 (tri) u zaštićenoj digitalnoj formi;

 5) dokaza o uređivanju odnosa u pogledu plaćanja naknade za komunalno opremanje građevinskog zemljišta, u skladu sa Zakonom i Odlukom o naknadi za komunalno opremanje građevinskog zemljišta;

 6) drugih dokaza odnosno saglasnosti u skladu sa posebnim propisima.''

**Član 7**

U članu 9 nakon stava 1 dodaje se novi stav koji glasi:

''Nadležni organ bez odlaganja dostavlja primjerak odobrenja za građenje ministarstvu nadležnom za poslove planiranja prostora i građevinarstva.**''**

**Član 8**

U članu 12 stav 1 nakon tačke 3 dodaje se nova tačka koja glasi:

‘‘dokaz o izvršenim obavezama u skladu sa Odlukom o naknadi za komunalno opremanje građevinskog zemljišta”.

 **Član 9**

Ova odluka stupa na snagu osmog dana od dana objavljivanja u „Službenom listu Crne Gore – Opštinski propisi“.

 Broj: 02-016/21-

 Podgorica, 2021. godine

**SKUPŠTINA GLAVNOG GRADA - PODGORICE**

**PREDSJEDNIK SKUPŠTINE,**

**dr Đorđe Suhih**

**O b r a z l o ž e nj e**

***Pravni osnov***

Pravni osnov za donošenje ove Odluke sadržan je u odredbama Zakona o planiranju prostora i izgradnji objekata ("Službeni list CG", br. 64/17, 44/18, 63/18, 11/19 i 82/20), Zakona o lokalnoj samoupravi (‘’Službeni list CG’’, br.02/18, 34/19 i 38/20) i člana 54 stav 1 alineja 2 Statuta Glavnog grada ("Službeni list CG - opštinski propisi", broj 8/19).

Članom 223 Zakona o planiranju prostora i izgradnji objekata u stavu 2 propisano je da će se propisi jedinice lokalne samouprave, kojima se uređuju lokalni objekti od opšteg interesa primjenjivaće se do donošenja plana generalne regulacije Crne Gore u dijelu koji se odnosi na: vodovodnu, telekomunikacionu i kanalizacionu infrastrukturu, toplovode; opštinske puteve (lokalne i nekategorisane) i prateće objekte; ulice u naseljima i trgove; parking prostore, pijace; gradska groblja; podzemne i nadzemne prolaze; javne garaže; objekte distributivne mreže naponskog nivoa do 35 kV trafostanice i vodove od 110 kV ili manje, rasklopna postrojenja, javnu rasvjetu; solarne elektrane od 5 MW i manje, sportske objekte i skijaške staze sa pratećom infrastrukturom za pripremu i uređenje istih; javne i zelene površine i gradske parkove, ski-liftove, žičare koje se grade na teritoriji jedne lokalne samouprave; objekte privrednog razvoja (privredne objekte, objekte proizvodnog zanatstva, skladišta, stovarišta, robno-distributivne centre, servisne zone, slobodne zone, komunalno-servisne objekte, pumpne stanice) i objekte ruralnog razvoja (poljoprivrede, stočarstva, vinogradarstva, voćarstva i ribarstva), dok je stavom 5 propisana obaveza jedinica lokalne samouprave da svoje propise usklade sa odredbama zakona u roku od 90 dana od dana stupanja na snagu ovog zakona.

U članu 38 stav 1 tačka 2 Zakona o lokalnoj samoupravi propisano je da skupština donosi propise i druge opšte akte.

Članom 54 stav 1 alineja 2 Statuta Glavnog grada je propisano da Skupština donosi propise i druge opšte akte.

***Razlozi za donošenje odluke***

Skupština Crne Gore je usvojila Zakon o izmjenama i dopunama Zakona o planiranju prostora i izgradnji objekata koji je stupio na snagu i primjenjuje se od 14. avgusta 2020. godine. Ovim zakonom je, između ostalog, u članu 223 stav 5 propisana obaveza jedinica lokalne samouprave da svoje propise kojim se uređuju lokalni objekti od opšteg interesa usklade sa odredbama zakona u roku od 90 dana od dana stupanja na snagu ovog zakona.

***Obrazloženje pojedinih odredbi***

**Član 1** - Članom 1 ove odluke mijenja se član 3 kojim su taksativno navedeni lokalni objekti od opšteg interesa u skladu sa članom 223 stav 2 Zakona o planiranju prostora i izgradnji objekata. Zbog potrebe propisivanja različitih postupanja u odnosu na pojedine vrste lokalnih objekata od opšteg interesa izvršena je njihova podjela na tri tipa. Kao novina uvodi se raspisivanje javnog konkursa za izradu idejnog arhitektonskog rješenja za objekte tipa 3 u granicama I, Ia, II i III zone, a nakon donošenja akta o lokaciji.

**Član 2** - Članom 2 ove odluke mijenja se stav 2 člana 4 kojim se utvrđuje ko izdaje lokaciju sa elementima urbanističko tehničkih uslova, na kojem će se graditi lokalni objekat od opšteg interesa i ujedno se dodaju dva nova stava kojima se utvrđuje da lokaciju za objekte tipa 3 iz stava 1 ovog člana određuje predstavnički organ lokalne samouprave svojim aktom.

**Član 3** – Članom 3 ove odluke mijenja se član 5 kojim se propisuje sadržaj akta o lokaciji.

**Član 4** – Članom 4 ove odluke mijenja se naziv poglavlja III i dodaje se novi član kojim se predlaže izrada idejnog rješenja za objekte iz člana člana 3 stav 1 tačke 2 i 3, na koje saglasnost daje glavni gradski arhitekta.

**Član 5** – Članom 5 ove odluke mijenja se stav 2 člana 6, koji se odnosi na sadržaj Glavnog projekta, kao i postupak revizije, upućujući na odredbe zakona, kojim su ova pitanja detaljno razrađena.

**Član 6** – Članom 6 ove odluke mijenja se stav 1 člana 8 kojim se propisuje predložena dokumentacija na osnovu koje se izdaje odobrenje za građenje lokalnih objekata od opšteg interesa.

**Član 7** – Članom 7 ove odluke u članu 9 se nakon stava 1 dodaje novi stav. S obzirom da je članom 223 stav 4 zakona propisano da inspekcijski nadzor nad sprovođenjem propisa jedinica lokalne samouprave kojim se uređuju lokalni objekti od opšteg interesa vrši Ministarstvo, predložena je i obaveza organu nadležnom za izdavanje odobrenja da primjerak odobrenja bez odlaganja dostavi ministarstvu nadležnom za poslove planiranja prostora i građevinarstva.

**Član 8 –** Članom 8 ove odluke u članu 12 su predloženi dokazi koji se dostavljaju uz zahtjev za izdavanje odobrenja za upotrebu i u istom je dodat i ‘‘dokaz o izvršenim obavezama u skladu sa Odlukom o naknadi za komunalno opremanje građevinskog zemljišta”.

**Članom 9** se utvrđuje način objavljivanja i stupanja na snagu ove Odluke.

Polazeći od navedenog, predlaže se Skupštini Glavnog grada da donese Odluku o izmjenama i dopunama Odluke o postavljanju, građenju i uklanjanju lokalnih objekata od opšteg interesa na teritoriji Glavnog grada - Podgorice.